b"\n_START_ARTICLE_\nParc Nacional Bernardo O'Higgins\n_START_SECTION_\nGeografia\n_START_PARAGRAPH_\nEl parc est\xc3\xa0 situat aproximadament entre 48\xc2\xb0 i 51\xc2\xb0 38\xe2\x80\xb2 latitud sud (entre el canal Baker i la part nord del fiord de les Muntanyes), entre la regi\xc3\xb3 d'Ays\xc3\xa9n i la regi\xc3\xb3 de Magallanes -i es troba en aquesta \xc3\xbaltima la major part de la superf\xc3\xadcie del parc-. La zona centreoriental del parc est\xc3\xa0 subjecta a una disputa territorial entre Xile i Argentina. El cim m\xc3\xa9s alt n'\xc3\xa9s el volc\xc3\xa0 Lautaro, amb 3.607 metres._NEWLINE_Uns altres cims importants del parc s\xc3\xb3n el Fitz Roy, el cerro Torre i el cerro Riso Patr\xc3\xb3n. Les al\xc3\xa7ades s\xc3\xb3n m\xc3\xa9s baixes en la part del sud del parc, per\xc3\xb2 el paisatge \xc3\xa9s encara espectacular. Cal remarcar d'aquesta zona el monte Balmaceda (2.035 m), emmarcat per les glaceres Balmaceda i Serrano._NEWLINE_No hi ha cap riu gran que arribi a la costa del parc, per\xc3\xb2 estrets fiords penetren profundament a les muntanyes i recullen el restringit drenatge que es despr\xc3\xa8n de les geleres pr\xc3\xb2ximes.\n_START_SECTION_\nGlaceres\n_START_PARAGRAPH_\nEl parc inclou una gran part del Camp de Gel Patag\xc3\xb2nic Sud. Una de les seves atraccions principals \xc3\xa9s la glacera P\xc3\xado XI, la m\xc3\xa9s gran de l'hemisferi sud, des de la qual es desprenen peri\xc3\xb2dicament enormes blocs de gel. Altres glaceres importants en s\xc3\xb3n les glaceres Chico, O'Higgins, Jorge Montt, Bernardo, T\xc3\xa9mpano, Occidental, Greve, Penguin i Amalia.\n_START_SECTION_\nClima\n_START_PARAGRAPH_\nTemperat fred pluj\xc3\xb3s, i per efecte de l'altitud, polar al Camp de Gel Patag\xc3\xb2nic Sud i clima de tundra a la resta.\n_START_SECTION_\nEcologia\n_START_PARAGRAPH_\nLa zona que inclou el parc \xc3\xa9s a l'ecoregi\xc3\xb3 forestal subpolar magall\xc3\xa0nica (selva freda humida). Els boscos es constitueixen per unes quantes esp\xc3\xa8cies d'arbres -majorit\xc3\xa0riament perennifolis-, com el Nothofagus betuloides, Nothofagus pumilio, Nothofagus antarctica i Drimys winterii. L'estrat arbustiu presenta esp\xc3\xa8cies com Fuchsia magellanica, Pernettya mucronata, Berberis buxifolia, Ribes magallanicum i Empetrum rubrum. El parc \xc3\xa9s un dels \xc3\xbaltims refugis per al huemul xil\xc3\xa8, i a m\xc3\xa9s de llops, \xc3\xa0necs, \xc3\xa0ligues i gavines, podem trobar esp\xc3\xa8cies com el c\xc3\xb2ndor dels Andes, la ll\xc3\xbadria marina i el corb mar\xc3\xad.\n_START_SECTION_\nVies d'Acc\xc3\xa9s\n_START_PARAGRAPH_\nNo hi ha ni rutes ni carreteres, perqu\xc3\xa8 es troba al Camp de Gel Patag\xc3\xb2nic Sud. Nom\xc3\xa9s s'hi pot accedir per via mar\xc3\xadtima."